CELEX: 32022D0013
Language: el
Date: 2021-12-02 00:00:00
Title: Απόφαση (ΕΕ) 2022/13 του Συμβουλίου της 2ας Δεκεμβρίου 2021 σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης κατά την 22η σύνοδο των συμβαλλόμενων μερών της σύμβασης για την προστασία του θαλάσσιου περιβάλλοντος και των παράκτιων περιοχών της Μεσογείου (σύμβαση της Βαρκελώνης) και των πρωτοκόλλων της όσον αφορά την έκδοση απόφασης για την έγκριση τροποποιήσεων στο περιφερειακό σχέδιο για τη διαχείριση των θαλάσσιων απορριμμάτων στη Μεσόγειο στο πλαίσιο του άρθρου 15 του πρωτοκόλλου για την προστασία της Μεσογείου Θαλάσσης από τη ρύπανση από χερσαίες πηγές και δραστηριότητες (πρωτόκολλο για τις ΧΠ)

7.1.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 4/12
               
            
         ΑΠΟΦΑΣΗ (ΕΕ) 2022/13 ΤΟΥ ΣΥΜΒΟΥΛΙΟΥ
         της 2ας Δεκεμβρίου 2021
         σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης κατά την 22η σύνοδο των συμβαλλόμενων μερών της σύμβασης για την προστασία του θαλάσσιου περιβάλλοντος και των παράκτιων περιοχών της Μεσογείου (σύμβαση της Βαρκελώνης) και των πρωτοκόλλων της όσον αφορά την έκδοση απόφασης για την έγκριση τροποποιήσεων στο περιφερειακό σχέδιο για τη διαχείριση των θαλάσσιων απορριμμάτων στη Μεσόγειο στο πλαίσιο του άρθρου 15 του πρωτοκόλλου για την προστασία της Μεσογείου Θαλάσσης από τη ρύπανση από χερσαίες πηγές και δραστηριότητες (πρωτόκολλο για τις ΧΠ)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1 σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Το τροποποιημένο πρωτόκολλο στη σύμβαση για την προστασία του θαλάσσιου περιβάλλοντος και των παράκτιων περιοχών της Μεσογείου («σύμβαση της Βαρκελώνης») για την προστασία της Μεσογείου Θαλάσσης από τη ρύπανση από χερσαίες πηγές και δραστηριότητες («πρωτόκολλο για τις ΧΠ») συνήφθη από την Ένωση με την απόφαση 1999/801/ΕΚ του Συμβουλίου (1) και τέθηκε σε ισχύ την 11η Μαΐου 2008.
                  
               
                     (2)
                  
                  
                     Σύμφωνα με το άρθρο 15 παράγραφος 1 του πρωτοκόλλου για τις ΧΠ, η σύνοδος των συμβαλλόμενων μερών της σύμβασης της Βαρκελώνης και των πρωτοκόλλων της εγκρίνει περιφερειακά σχέδια δράσης που περιέχουν μέτρα και χρονοδιαγράμματα για την εφαρμογή τους.
                  
               
                     (3)
                  
                  
                     Κατά την 22η σύνοδό τους από τις 7 έως τις 10 Δεκεμβρίου 2021, τα συμβαλλόμενα μέρη της σύμβασης της Βαρκελώνης και των πρωτοκόλλων της αναμένεται να εκδώσουν απόφαση («απόφαση των συμβαλλομένων μερών») για την τροποποίηση του περιφερειακού σχεδίου για τη διαχείριση των θαλάσσιων απορριμμάτων στη Μεσόγειο («το περιφερειακό σχέδιο») στο πλαίσιο του άρθρου 15 του πρωτοκόλλου για τις ΧΠ. Η απόφαση των συμβαλλομένων μερών θα παράσχει νέους ορισμούς και θα επεκτείνει το πεδίο εφαρμογής των μέτρων σε τέσσερις βασικούς τομείς (οικονομικά μέσα, κυκλική οικονομία των πλαστικών, χερσαίες πηγές θαλάσσιων απορριμμάτων και θαλάσσιες πηγές θαλάσσιων απορριμμάτων).
                  
               
                     (4)
                  
                  
                     Η απόφαση των συμβαλλομένων μερών αφορά την προστασία του περιβάλλοντος, η οποία αποτελεί συντρέχουσα αρμοδιότητα της Ένωσης και των κρατών μελών της σύμφωνα με το άρθρο 4 παράγραφος 2 στοιχείο ε) της Συνθήκης. Η απόφαση των συμβαλλομένων μερών δεν εμπίπτει σε τομέα που καλύπτεται σε μεγάλο βαθμό από τους κανόνες της Ένωσης όσον αφορά την εν λόγω προστασία. Η Ένωση δεν προτίθεται να κάνει χρήση της δυνατότητας άσκησης της εξωτερικής της αρμοδιότητας σε τομείς που καλύπτονται από την απόφαση των συμβαλλομένων μερών στους οποίους η αρμοδιότητά της δεν έχει ακόμη ασκηθεί εσωτερικά.
                  
               
                     (5)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στη σύνοδο των συμβαλλόμενων μερών της σύμβασης της Βαρκελώνης και των πρωτοκόλλων της, δεδομένου ότι η απόφαση των συμβαλλομένων μερών αφορά την έγκριση τροποποιήσεων στο περιφερειακό σχέδιο που θα είναι δεσμευτικές για την Ένωση δυνάμει του άρθρου 15 παράγραφος 3 του πρωτοκόλλου για τις ΧΠ.
                  
               
                     (6)
                  
                  
                     Δεδομένου ότι οι προβλεπόμενες τροποποιήσεις στο περιφερειακό σχέδιο συνάδουν με τις φιλοδοξίες της Ένωσης να μειώσει τη ρύπανση και να βελτιώσει την προστασία του περιβάλλοντος, η Ένωση θα πρέπει να υποστηρίξει την έκδοση της απόφασης των συμβαλλομένων μερών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στην 22η σύνοδο των συμβαλλόμενων μερών της σύμβασης της Βαρκελώνης και των πρωτοκόλλων της είναι η στήριξη της έκδοσης απόφασης για την τροποποίηση του περιφερειακού σχεδίου για τη διαχείριση των θαλάσσιων απορριμμάτων στη Μεσόγειο στο πλαίσιο του άρθρου 15 του πρωτοκόλλου για την προστασία της Μεσογείου Θαλάσσης από τη ρύπανση από χερσαίες πηγές και δραστηριότητες.
         
         
            Άρθρο 2
            Λαμβανομένων υπόψη των εξελίξεων κατά την 22η σύνοδο των συμβαλλόμενων μερών της σύμβασης της Βαρκελώνης και των πρωτοκόλλων της, μπορεί να συμφωνηθεί η βελτίωση της θέσης που αναφέρεται στο άρθρο 1 από τους αντιπροσώπους της Ένωσης, σε διαβούλευση με τα κράτη μέλη, κατά τις επιτόπιες συνεδριάσεις συντονισμού χωρίς περαιτέρω απόφαση του Συμβουλίου.
         
         
            Άρθρο 3
            Η παρούσα απόφαση αρχίζει να ισχύει την ημερομηνία της έκδοσής της
         
         
            Βρυξέλλες, 2 Δεκεμβρίου 2021.
            
               
                  Για το Συμβούλιο
               
               
                  Ο Πρόεδρος
               
               J. VRTOVEC
            
         
         
            (1)  Απόφαση 1999/801/ΕΚ του Συμβουλίου, της 22ας Οκτωβρίου 1999, σχετικά με την αποδοχή των τροποποιήσεων του πρωτοκόλλου για την προστασία της Μεσογείου Θαλάσσης από τη ρύπανση από χερσαίες πηγές (σύμβαση της Βαρκελώνης) (ΕΕ L 322 της 14.12.1999, σ. 18).